Drie vas ná hulle lyk uit kar gooiArgieffoto: Lorraine Claasen Drie mans is buite Brits in Noordwes in hegtenis geneem nadat daar glo gesien is hoe hulle die liggaam van ŉ vrou uit hul motor gegooi en weggejaag het. Plaaswerkers in Sundrift buite Brits het Donderdagoggend gesien hoe drie insittendes van ŉ wit Volkswagen Golf ŉ vrou se liggaam uit die motor gooi, het kol. Adéle Myburgh, woordvoerder van die polisie, gesê. Die plaaswerkers het hul werkgewer in kennis gestel wat gevolglik die gemeenskapspolisiëringsforum en die polisie in kennis gestel het. Volgens Myburgh het vinnige reaksie van die polisie in samewerking met lede van die gemeenskap tot ŉ hoëspoedjaagtog gelei en is die verdagtes se motor op die R511 gewaar. “Die verdagtes is uiteindelik in hegtenis geneem nadat hulle ŉ u-draai met hul motor gemaak en teen ŉ polisievoertuig gebots het. Niemand is tydens die jaagtog of botsing beseer nie.” Volgens Myburgh word daar in dié stadium vermoed die mans het vir die vrou ŉ rygeleentheid aangebied voor hulle haar vermoor het. “Die vrou se skedel was gekraak en sy is verskeie kere met ŉ mes gesteek.” Die drie verdagtes, tussen 30 en 49 jaar oud, sal Maandag in die Brits-landdroshof verskyn op aanklag van moord. Die polisie versoek enigiemand met inligting wat hulle kan help om die oorledene te identifiseer om sers. Lucky Molefe by 082 809 6722 of lt.kol. Nkgodi Chale by 082 546 0382 te nader.